**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՓԵՏՐՎԱՐԻ 16-Ի N 216-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

 **1.Իրավական ակտի անհրաժեշտությունը (նպատակը)**.

 Իրավական ակտում փոփոխություն կատարելու անհրաժեշտությունը բխում է ՀՀ կառավարության 2023 թվականի N 216-Ն որոշմամբ սահմանված պաշտոնների նկարագրերը ՀՀ բոլոր ուսումնական հաստատությունների վրա տարածելու անհրաժեշտությունից (բացի վերոնշյալ որոշմամբ սահմանված տնօրենի, համակարգողի, կրթական աջակցությունների և դաստիարակչական աշխատանքների համակարգողի պաշտոններից, որոնք կառավարման նոր համակարգի անցնող հաստատություններում է գործելու):

 Անհրաժեշտություն է առաջացել նաև նոր հավելվածով սահմանել կառավարման հին մոդելով աշխատող ուսումնական հաստատությունների տնօրենի, դաստիարակչական աշխատանքների կազմակերպչի, մասնագիտացված կրթական աջակցությունների գծով տեղակալի և անձնակազմի կառավարման մասնագետի պաշտոնի նկարագրերը (վերջինս սահմանված չէր):

 **2. Կարգավորման հարաբերությունների ներկա վիճակը և առկա խնդիրները.**

 Կառավարման նոր մոդելին դեռևս չանցած հաստատությունների պաշտոնների մասին կարգավորումը բաց էր մնացել գործղ՝ 1391-Ն որոշումն ուժը կորցրած ճանաչելու և նոր հաստատված կարգավորումները կառավարման նոր մեխանիզմի անցած հաստատություններին վերագրելու արդյունքում:

 Բացի այդ, հաստատված որոշմամբ հանրակրթական ուսումնական հաստատության տնօրենի պաշտոնի գործառույթները կրում են միայն բովանդակային բնույթ՝ համաձայն Հանրակրթության մասին օրենքի պահանջի: «Համակարգող՝ կրթական աջակցությունների և դաստիարակչական աշխատանքների» և «Համակարգող՝ հանրակրթական ուսումնական հաստատության» պաշտոնները վերաբերելի են միայն նշանակված տնօրեն ունեցող դպրոցներին:

 Ընդունված որոշմամբ Հանրակրթական ուսումնական հաստատությունների և ՏՄԱԿ-ի որոշ որոշ պաշտոնների որոկավորման պահանջները նույնացնելու անհրաժեշտություն ունեին:

 Հաշվի առնելով Հանրակրթության պետական չափորոշչի ներդրման շրջանակներում ցածր առաջադիմություն ունեցող սովորողների համար երկարօրյա ուսուցում կազմակերպելու անհրաժեշտությունը՝ պատասխանատուների գործառույթներից դուրս էր մնացել գործընթացը կազմակերպելու կարգավորումը:

 Հաստատության սոցիալական մանկավարժի գործառույթներից բաց էր մնացել բացառիկ ընդունակություններ ունեցող սովորողների ուսուցումը կազմակերպելու համար ՏՄԱԿ-ի, մասնագիտական ուսումնական հաստատության և դպրոցի միջև կապը պահպանելու պարտականությունը:

 «Հաշվապահ» պաշտոնի անվանումը դարձել է «Գլխավոր հաշվապահ»՝ համաձայն հաշվապահության մասին օրենքի:

 Հաշվի առնելով, որ ուսումնական հաստատություններին ֆինանսավորում տրամադրվում է առկա հաստիքների անվանումներին համապատասխան, ուստի «Մաքրուհի» բառը փոխարինվել է «Հավաքարար» բառով:

Ուսումնական հաստատություններում, ըստ անհրաժեշտության, կարող են ներգրավվել նաև այնպիսի հաստիքներ, որոնք սահմանված են ՀՀ ԿԳՄՍ նախարարի 2022 թվականի 79-Ն հրամանով, ուստի որոշման 4-րդ կետում անհրաժեշտություն է առաջացել հնարավորություն տալ հաստատություններին սույն որոշմամբ չսահմանված հաստիքներ ունենալ՝ նախատեսվող կարգավորմամբ:

**3. Միջոցառման իրականացումից ակնկալվող արդյունքը.**

Անցումային դրույթ է սահմանվել N 216-Ն որոշմամբ սահմանված՝ «Տնօրեն՝ հանրակրթական ուսումնական հաստատության», «Համակարգող՝ կրթական աջակցությունների և դաստիարակչական աշխատանքների» և «Համակարգող՝ հանրակրթական ուսումնական հաստատության» մասերի ներդրման համար, որոնք տարածվում են հանրակրթական հիմնական ծրագրեր իրականացնող բոլոր այն ուսումնական հաստատությունների վրա, որոնք անցում են կատարում «Հանրակրթության մասին» Հայաստանի Հանրապետության օրենքով սահմանված կառավարման նոր համակարգի:

Արդյունքում թե՛ հին, թե՛ նոր մեխանիզմով աշխատող ուսումնական հաստատությունների բոլոր պաշտոնների նկարագրերը առկա կլինեն իրենց համապատասխան գործառույթներով: Իրավական ակտում տեղ գտած անհամապատասխանությունները կշտկվեն:

**4. Իրավական ակտի մշակման գործընթացում ներգրավված մարմիններ՝**

ՀՀկրթության, գիտության, մշակույթի և սպորտի նախարարություն:

1. **Կապը ռազմավարական փաստաթղթերի հետ.**

Սույն կարգով սահմանված գործընթացի իրականացումը բխում է Հայաստանի Հանրապետության կառավարության 2021 թվականի օգոստոսի 18-ի թիվ 1363-Ա որոշմամբ հաստատված՝ ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի 2-րդ, 3-րդ պարբերություններով և 3-րդ պարբերության 5-րդ և 6-րդ կետով սահմանված նպատակներից:

Միջոցառման համար հիմք է հանդիսանում «Հանրակրթության մասին» ՀՀ օրենքի 29-րդ հոդվածի 1-ին մասի 10-րդ կետը, ՀՀ կառավարության 2021թ․ փետրվարի 4-ի N 136-Ն որոշումը:

Միջոցառման անհրաժեշտությունը բխում է «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1․ ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 01 մեգանպատակի թիրախային արդյունքի ցուցանիշի ապահովման պահանջից:

Միջոցառման անհրաժեշտությունը բխում է նաև «Հայաստանի Հանրապետության կրթության մինչև 2030 թվականը զարգացման պետական ծրագրի» հավելվածի 2-րդ՝ «Կրթության առկա վիճակը և հիմնախնդիրները» գլխի 14-րդ և 45-րդ կետերով, 3-րդ՝ «Կրթության մինչև 2023 թվականը զարգացման տեսլականը, նպատակը և ուղղությունները» գլխի 72-րդ, 73-րդ, 76-րդ կետերով, 4-րդ՝ «Կրթության՝ մինչև 2030 թվականը զարգացման ծրագրի հիմքում դրվող սկզբունքները» գլխի 77 կետով, 5-րդ՝ «Ռազմավարական ուղղություններով նախատեսվող քայլերը և գործողությունների շրջանակը» բաժնի 80-րդ կետով, 6-րդ՝ «Կրթության արդյունավետության բարձրացում» բաժնի 80-րդ կետովսահմանված թիրախային արդյունքների ցուցանիշի ապահովման պահանջից:

**Հայաստանի Հանրապետության կառավարության որոշման նախագծի ընդունումը պետական բյուջեի ծախսերի ավելացում կամ նվազեցում չի նախատեսում:**

**Հայաստանի Հանրապետության կառավարության որոշման նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում:**